Սվեշտարիի թրակիական դամբարան

Սվեշտարիի թրակիական դամբարան (բուլղար․՝ Свещарска гробница, Sveštarska grobnica), թրակիական դամբարան, որը տեղակայված է Բուլղարիայի հյուսիսարևելյան հատվածում՝ Սվեշտարի գյուղի 2,5 կմ դեպի հարավ-արևմուտք։ 1985 թվականին ընդգրկվել է ՅՈՒՆԵՍԿՕ-ի Համաշխարհային ժառանգության օբյեկտների ցանկում։ Դամբարանը բացվել է ավերավայրի պեղումների ժամանակ` 1982 թվականին։ Թվագրվում է մ. թ. ա. 3-րդ դարին։ Կառուցվել է, ենթադրաբար, գեթերի ցեղի թրակիական տիրակալի և նրա կնոջ համար։ Դամբարանի ճարտարապետական զարդարանքը համարվում է եզակի. պատերին բույսերի բազմագույն նկարներ են և արտառոց ձևի կարիատիդեր։ 10 կանանց պատկերաքանդակները՝ փորագրված հուղարկավորության կենտրոնական պալատի պատերին, եզակի են և երբեք չեն հանդիպել թրակիական հողերում։ Դրանք վկայում են հին հելլենիստների հետ թրակիացիների շփումների մասին։ Ոսկորների միջոցով` որոնք ցրված էին դամբարանում, վերականգնվել են երիտասարդ կնոջ, երիտասարդ և տարեց տղամարդկանց կմախքներ։ Երրորդ՝ դամբարանի կողային սենյակը, որը նախատեսված էր նվերների պահպանման համար, պարզվել է դատարկ է։ Համարվում է, որ դամբարանը թալանվել է, սակայն հայտնի չէ, թե երբ և ինչու են կողոպտիչները, գանձերը վերցնելով, իրենց ետևից փակել դամբարանի մուտքը։ Դամբարանի շինարարությունում օգտագործվել է թրակիացիներին բնորոշ «չոր», առանց շաղախի, ընդ որում կրաքարային սալերն այնքան ամուր են, որ ճեղքի մեջ դանակի սայրը չի անցնում։ 2 կմ շառավղով հայտնաբերվել է տարբեր չափերի ևս 26 կուրգան, և այդ ամբողջ շրջանը հայտարարվել է հնագիտական արգելոց։ Ծանոթագրություններ Գրականություն Alexander Fol, M. Čičikova, T. Ivanov, T. Teofilov: The Thracian Tomb near the Village of Sveshtari, Sofia 1986. Alexander Fol: "Die thrakische Orphik oder Zwei Wege zur Unsterblichkeit", in Die Thraker. Das goldene Reich des Orpheus, Ausstellung 23. Juli bis 28. November 2004, Kunst- und Ausstellungshalle der Bundesrepublik Deutschland. Philipp von Zabern, Mainz 2004, p. 177-186. Արտաքին հղումներ Official site of the Thracian Tomb of Sveshtari Bulgarian archaeologists uncover golden treasure